ജനകീയ ഗാനം നിലച്ചു ആലപ്പുഴ: ശാസ്ത്ര സാഹിത്യ പരിഷത് മുന് ജനറല് സെക്രട്ടറിയും സാംസ്കാരിക പ്രവര്ത്തകനും ഗായകനുമായ വി കെ ശശിധരന് വി.കെ.എസ് അന്തരിച്ചു. 83 വയസായിരുന്നു. കോവിഡ് ബാധിച്ചു ചികിത്സയില് ആയിരുന്നു. ഇന്നു പുലര്ച്ചെ 3.30 ഓടെ മകളുടെ വീട്ടില് വെച്ചായിരുന്നു അന്ത്യം. വൃക്കരോഗിയായിരുന്ന വികെഎസിനെ ഡയാലിസിസിനായി ആശുപത്രിയില് പ്രവേശിപ്പിച്ചപ്പോഴാണ് കോവിഡ് സ്ഥിരീകരിച്ചത്. തുടര്ന്ന് കഴിഞ്ഞ ദിവസം വരെ ചെങ്ങന്നൂരിലെ സ്വകാര്യ ആശുപത്രിയില് ചികിത്സയില് കഴിയുകയായിരുന്നു. ശവസംസ്ക്കാരം ഇന്ന് ഉച്ചക്ക് ഒരു മണിക്ക് കൊല്ലം പോളയത്തോട് പൊതുശ്മാശാനത്തില് കോവിഡ് പ്രോട്ടോക്കാള് പ്രകാരം നടക്കും. കേരള ശാസ്ത്ര സാഹിത്യപരിഷത്തിന്റെ സംസ്ഥാന ജനറല് സെക്രട്ടറി, വൈസ് പ്രസിഡന്റ, ബാലവേദി കണ്വീനര് എന്നീ നിലകളില് പ്രവര്ത്തിച്ചിട്ടുണ്ട്. സിനിമകള്ക്ക് വേണ്ടി ഗാനങ്ങള് ചിട്ടപ്പെടുത്തുകയും ആലപിക്കുകയും ചെയ്തിട്ടുണ്ട്. 1938 ല് എറണാകുളം ജില്ലയിലെ വടക്കന് പറവൂരിലാണ് ജനനം. ആലുവ യുസി കോളേജിലെ പഠനത്തിന് ശേഷം തിരുവനന്തപുരം എഞ്ചിനിയറിംഗ് കോളേജില് നിന്നും ഇലക്ട്രിക്കല് എഞ്ചിനിയറിംഗില് ബിരുദം നേടി. മുപ്പത് വര്ഷക്കാലം ശ്രീ നാരായണ പോളിടെക്നിക്കിലെ അദ്ധ്യാപകനായിരുന്നു. അവിടെ നിന്നും ഇലക്ട്രിക്കല് വിഭാഗം മേധാവിയായാണ് വിരമിച്ചത്. സ്കൂള് വിദ്യാഭ്യാസ കാലത്ത് പ്രമുഖ സംഗീതസംവിധായകരുടെ സഹായിയായിരുന്ന പരമുദാസിന്റെ പക്കല് നിന്ന് കര്ണാടക സംഗീതത്തില് പരിശീലനം നേടിയിട്ടുണ്ട്. 1967 ല് അടൂര് ഗോപാലകൃഷ്ണന്റെ കാമുകി എന്ന ചിത്രത്തിനു വേണ്ടി ഏറ്റുമാനൂര് സോമദാസന് രചിച്ച നാലു ഗാനങ്ങള് ശിവന്ശശി എന്ന പേരില് പി.കെ. ശിവദാസുമൊത്തു ചിട്ടപ്പെടുത്തി. ചിത്രം റിലീസ് ആകാതിരുന്നതിനെതുടര്ന്ന് തീരങ്ങള് എന്ന ചിത്രത്തില് ഉള്പ്പെടുത്തി. ആറ്റിങ്ങല് ദേശാഭിമാനി തീയറ്റേഴ്സിനു വേണ്ടി നിരവധി നാടകങ്ങളില് ഒരുമിച്ച് പ്രവര്ത്തിച്ചു. കവിതാലാപനത്തില് വേറിട്ട വഴി സ്വീകരിച്ച ആളാണ് വി.കെ.എസ്. ഇടശ്ശേരിയുടെ പൂതപ്പാട്ട്, രവീന്ദ്രനാഥ ടാഗോറിന്റെ ഗീതാഞ്ജലി തുടങ്ങി നിരവധി കവിതകള്ക്ക് സംഗീതാവിഷ്ക്കാരം നല്കിയിട്ടുണ്ട്. പരിഷത്തിന്റെ സജീവ പ്രവര്ത്തകനായിരുന്ന അദ്ദേഹം പരിഷത്ത് കലാജാഥകള്ക്കുള്ള അനവധി ഗാനങ്ങള്ക്കും സംഗീതം നല്കിയിട്ടുണ്ട്. ബര്തോള്ത് ബ്രഹത്, ഡോ എം പി പരമേശ്വരന്, മുല്ലനേഴി, കരിവെള്ളൂര് മുരളി തുടങ്ങി അനവധി പേരുടെ രചനകള് സംഗീത ശില്പങ്ങളായും, സംഘഗാനങ്ങളായും ശാസ്ത്ര കലാജാഥകളിലൂടെ അവതരിപ്പിച്ചു. എണ്പതുകളുടെ തുടക്കത്തില് കലാജാഥയില് പങ്കെടുത്തും, അഭിനയിച്ചും കേരളത്തിലുടനീളം സഞ്ചരിച്ചു കൂടാതെ ശാസ്ത്ര സംഘടനകളുടെ അഖിലേന്ത്യാ തലത്തിലുള്ള കലാജാഥകള്ക്കു സംഗീതാവിഷ്കാരം നിര്വഹിക്കുകയും ചെയ്തു. ശാസ്ത്ര സാഹിത്യപരിഷത്ത്, കേരള സാക്ഷരതാ സമിതി, മാനവീയം മിഷന്, സംഗീത നാടക അക്കാഡമി എന്നിവയ്ക്ക് വേണ്ടിയും ഓഡിയോ ആല്ബങ്ങളും അദ്ദേഹം തയ്യാറാക്കിയിട്ടുണ്ട്. വസന്തലതയാണ് ഭാര്യ, മകള് ദീപ്തി കാര്ട്ടൂണിസ്റ്റ് യേശുദാസന് അന്തരിച്ചു വി.കെ. ശശിധരന്റെ നിര്യാണത്തില് മുഖ്യമന്ത്രി അനുശോചിച്ചു. ജനകീയ സംഗീതത്തിന്റെ പ്രയോക്താവായിരുന്നു വി.കെ. ശശിധരന് എന്ന് മുഖ്യമന്ത്രി പറഞ്ഞു. കേരള ശാസ്ത്രസാഹിത്യ പരിഷത്തിന്റെയും ബാലസംഘത്തിന്റെയും കുട്ടികള്ക്ക് ലളിതമായി സംഗീതത്തിന്റെ പാഠം അദ്ദേഹം പകര്ന്നു നല്കി. സാമൂഹിക മൂല്യം ഉള്ക്കൊള്ളുന്നതും ജീവിതഗന്ധിയുമായ പാട്ടുകള് തിരഞ്ഞെടുത്ത് സംഗീതം നല്കി അവതരിപ്പിച്ച വി.കെ.എസ്. ഇടശ്ശേരിയുടെ പൂതപ്പാട്ട് അടക്കമുള്ള നിരവധി കവിതകള് കൂടുതല് ജനകീയമാക്കുന്നതിലും വലിയ പങ്കാണ് വഹിച്ചത്. ശാസ്ത്രതത്വങ്ങളും സാമൂഹിക മൂല്യങ്ങളും കൂടുതല് പ്രചരിപ്പിക്കപ്പെടേണ്ട ഈ കാലത്ത് വി.കെ.എസ്സിനെ പോലുള്ള അര്പ്പിതമനസ്കനായ സംഗീത കലാകാരന്റെ വിയോഗം കേരളത്തിന് പൊതുവില് നികത്താനാകാത്ത നഷ്ടമാണെന്ന് മുഖ്യമന്ത്രി പറഞ്ഞു.